Nets kan blive mål for et opkøbstilbud. Det skriver finansmediet Bloomberg.

Udenlandske kapitalfonde overvejer at købe Nets, der blandt andet står for NemID og Betalingsservice i Danmark.

Selskabet bekræfter interessen via en fondsbørsmeddelelse.

Ifølge mediet Bloomberg er det en gruppe af internationale investorer, der har kastet deres blik mod Nets. Bloomberg skriver, at kapitalfonden Hellman & Friedman skulle være blandt de interesserede.

- Nets kan bekræfte, at selskabet har fået henvendelser og gennemgår nu sine muligheder, står der i meddelelsen.

- Det er dog på et meget tidligt stadie, og der er derfor ikke sikkerhed om et potentielt udfald af interessen.

Nets vil underrette fondsbørsen, når der er yderligere at berette.

Analytiker: Norden er foran på betalingløsninger

Det er under et år siden, at kapitalfondene Advent og Bain sendte Nets på børsen til en værdi på 30 milliarder kroner. Alligevel er der nu kapitalfonde, der ser en forretning i at købe selskabet.

Aktieanalytiker Mikkel Emil Jensen ved Sydbank er ikke overrasket.

- Der er stor interesse i markedet for betalingsløsninger i Norden. Ikke mindst, når det kommer til innovation som eksempelvis mobilbetalinger.

- I Norden er vi meget langt foran. Så hvis man er i markedet for betalingsløsninger, så er det et godt sted at få lov til at teste sine produkter og udvikle nye.

- Fordi vi er så villige til at prøve nye ting. Vi tager jo imod ny teknologi med næsten PokemonGo-hastighed, siger analytikeren.

Nets blev børsnoteret i 2016

Nets blev børsnoteret sidste år efter flere år under kapitalfondsejerskab.

Noteringen blev dog en fuser. Aktien blev noteret til 150 kroner, men faldt hurtigt i takt med, at blandt andet udfordringerne fra den ellers kendte konkurrent MobilePay blev mere håndgribelige.

En aktie i Nets kostede fredag ved børslukketid 129,5 kroner, et fald på 13 procent fra noteringskursen. Det giver Nets en markedsværdi for nuværende på omkring 26 milliarder kroner.

Mikkel Emil Jensen har ikke noget bud på, hvad Nets kan blive solgt for.

Men han ser ikke nødvendigvis en fest under opsejling for de eksisterende aktionærer.

- Nets er kun det værd, som nogen vil give for det. Og det kommer helt an på, hvilke muligheder de ser i selskabet.

Selskabet har mere end 2500 ansatte fordelt i fem lande.